CELEX: 32014R0758
Language: sl
Date: 2014-07-10 00:00:00
Title: Izvedbena uredba Komisije (EU) št. 758/2014 z dne 10. julija 2014 o uvrstitvi določenega blaga v kombinirano nomenklaturo

15.7.2014   
            
            
               SL
            
            
               Uradni list Evropske unije
            
            
               L 207/4
            
         IZVEDBENA UREDBA KOMISIJE (EU) št. 758/2014
   z dne 10. julija 2014
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih se blago iz stolpca 1 razpredelnice iz Priloge uvrsti pod oznake KN v stolpcu 2 zaradi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 10. julija 2014
      
         
            Za Komisijo
         
         
            V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Okrogel izdelek iz silikona s premerom približno 10–15 mm in višino približno 3 mm. V sredini ima zarezo v obliki križa. Nima mehanskih sestavnih delov.
                  Uporablja se skupaj s poklopnim pokrovčkom z navojem. Namesti se v pokrovček z navojem, ki se privije na vrh plastenke.
                  Izdelek preprečuje iztekanje poltekoče snovi, kot sta majoneza ali kečap, kadar je plastenka obrnjena na glavo. Ko je pokrovček odprt in plastenka obrnjena na glavo, se lahko snov s pritiskom na plastenko iztisne skozi križno zarezo.
                  Glej sliko (1).
               
               
                  3926 90 97
               
               
                  Uvrstitev opredeljujejo splošni pravili 1 in 6 za razlago kombinirane nomenklature ter besedilo oznak KN 3926, 3926 90 in 3926 90 97.
                  Ker izdelek ne opravlja funkcije zamaška samostojno, temveč le ob namestitvi v pokrovček z navojem, se šteje za dodatek k pokrovčku. Zato je uvrstitev pod tarifno številko 3923 kot zamaški, pokrovi, pokrovke in druga zapirala izključena.
                  Izdelek omogoča prehajanje poltekoče snovi v pokrovček z navojem, vendar odpiranja in zapiranja odprtine ne nadzira sam, torej ne uravnava pretoka tekočine z odpiranjem in zapiranjem odprtine. Zato je uvrstitev pod tarifno številko 8481 kot pipe, ventili in podobne naprave izključena.
                  Ker je izdelek iz plastične mase, ga je treba uvrstiti pod oznako KN 3926 90 97 kot drugi proizvodi iz plastičnih mas.
               
            
         (1)  Slika je zgolj informativna.